**افمس AFMIS یا د افغانستان د مالي مدیریت معلوماتي سیسټم:**

افمس یا (د افغانستان د مالي مدیریت معلوماتي سیسټم) چې د مالي چارو د تنظیم،کنټرول او راپور ورکونې برخه کې په نړیوالو سټندرډونو او معیارونو سمبال پرمختللی برېښنايي سیسټم دی د هېواد په عامه مالي سکټور کې مالي چارې لکه د بودیجې ثبت او اجرا، د معاشونو او لګښتونو تادیه، د قراردادونو، هوکړو او د ورځنیو عوایدو ثبت او تعقیب کې ترې په شفاف او چټک ډول ګټه اخیستل کېږي.

افمس د مالي چارو د اصلاح، کنټرول، شفافیت، چټکتیا او حساب ورکولو برخه کې خورا حیاتي رول لري، نو له همدې امله په مالي چارو کي د شفافیت راوستو او د فساد مخنیوي کي مثبت ثابت شوی دی، چې په نړۍ کي تر ۲۰و زیات مخ پر ودې هېوادونه ګټه ترې اخلي.

افمس (د افغانستان د مالي مدیریت معلوماتي سیسټم) لاندې کړني تر سره کوي:

1. په مرکز کي ۵۱ بودیجوي واحدونو ته د معاشونو او نورو مالي لګښتونو اجرا.
2. په ۳۴ ولایتونو کي د مستوفیتونو له لارې دوهمو بودیجوي واحدونو ته د معاشونو او نورو لګښتونو تادیه.
3. د تصویب شوې عادي او پراختیایي بودیجې سره سم د لګښتونو اجرا او کنټرول.
4. مرکز او ولایتونو کې د عوایدو ثبت.
5. د بودیجې له تصویب وروسته ټولو ولایتونو ته د نقدي شتمنیو لیږد.
6. د دولتي قراردادونو ثبت او د مهالویش سره سم یې تادیه کول.
7. وزارتونو، خپلواکو ادارو او تمویل کوونکو ته په مالي چارو کي د تصمیم نیونې په موخه د راپور چمتو کول.

او

 مالي تطبیقات او قطعې ته د مالي معلوماتو چمتو کول.

د یادونې وړ ده، چې افمس سیسټم د نورو دولتي ادارو له سیسټمونو سره د وصل کیدو وړتیا هم لري، چې اوس مهال د اداري اصلاحاتو او ملکي خدمتونو ریاست له (HRMIS) سیسټم، د افغانستان بانک له بین البانکي تادیاتو( ATS/APS) سیسټم او د ملي دفاع او کورنیو چارو وزارتونو د معاشونو د تادیاتو(APPS) سیسټم سره وصل دی او همدارنګه یاد سیسټم ټولو وزارتونو او خپلواکو ادارو د مالي برخې کارکوونکو ته د (۲۴) ساعته لاس رسي تر څنګ د مالي ارقامو راپور ورکونې، شفافیت، چټکتیا او له اړتیا سره سم د مالي چارو د راپور اخیستنې زمینه هم برابروي.

ګام پر ګام د بریښنایي حکومتولۍ پر لور